**Burt Kwouk** (18. heinäkuuta 1930 Warrington, Lancashire – 24. toukokuuta 2016 Hampstead, Lontoo), koko nimeltään **Herbert Tsangtse Kwouk**, oli kiinalais-englantilainen näyttelijä, joka tuli tunnetuksi Blake Edwardsin *Vaaleanpunainen pantteri* -elokuvista.

Varhainen elämä
---------------

Kwouk syntyi vuonna 1930 Warringtonissa. Hänen äitinsä oli kiinalainen, ja kymmenen kuukauden ikäisenä Kwouk muutti äitinsä kanssa muun perheen luo Shanghaihin. Hän asui siellä 17-vuotiaaksi asti, jolloin hänen vanhempansa lähettivät hänet Yhdysvaltoihin opiskelemaan politiikkaa ja taloustiedettä. Hän kuitenkin joutui palaamaan Shanghaihin hänen perheensä jäätyä varattomaksi vuoden 1949 vallankumouksen seurauksena. Muutama vuosi myöhemmin Kwouk muutti Britanniaan, jossa hän ryhtyi näyttelijäksi tyttöystävänsä kehotuksesta.

Ura
---

Kwouk teki yhden ensimmäisistä televisiorooleistaan komediasarjassa *Hancock's Half Hour* vuonna 1957. Tämän jälkeen hän sai merkittävän roolin elokuvasta *The Inn of Sixth Happiness* (1958), jossa hän esitti Li-nimistä miestä, joka auttaa Ingrid Bergmanin esittämää lähetyssaarnaajaa pakenemaan japanilaisilta sadan lapsen kanssa. 1960-luvulla hän näytteli myös Christopher Leen kanssa *Fu Manchu* -elokuvasarjassa.

Vuonna 1964 Kwouk sai roolin ensimmäisestä *Vaaleanpunainen pantteri* -sarjan elokuvasta *Laukaus pimeässä*. Kwoukin hahmo elokuvassa oli Peter Sellersin näyttelemän komisario Jacques Clouseaun kiinalainen miespalvelija Cato Fong, joka on hänen tunnetuin roolinsa. Kwouk esiintyi yhteensä seitsemässä *Vaaleanpunainen pantteri* -sarjan elokuvassa. Koska Clouseau oli käskenyt Fongin hyökätä hänen kimppuunsa aina kun mahdollista itsepuolustustaitojensa ylläpitämiseksi, Kwouk ja Sellers ottivat elokuvan merkeissä yhteen jokaisessa elokuvassa, lukuun ottamatta kahta viimeistä, jotka tehtiin Sellersin kuoleman jälkeen.

Kwouk näytteli myös kolmessa James Bond -elokuvassa. Vuonna 1964 hän esitti ydinfyysikkoa elokuvassa *007 ja Kultasormi* ja vuonna 1967 Spectren kätyriä elokuvassa *Elät vain kahdesti*. Hän esiintyi myös epävirallisessa James Bond -elokuvassa *Casino Royale* (1967), jossa hän esitti kiinalaista kenraalia.

1970- ja 1980-luvulla Kwouk näytteli sivurooleissa useissa televisiosarjoissa, kuten *Doctor Who* ja *Pyhimys*. Vuosina 1981–1984 hän esitti Majuri Yamauchia draamasarjassa *Tenko*. Kwouk esiintyi myös *Vielä virtaa* -sarjassa, jossa hän näytteli Entwistleä vuosina 2002–2010, sekä elokuvassa *Kiss of the Dragon* vuonna 2001.

Yksityiselämä
-------------

Kwouk oli naimisissa Caroline Tebbsin kanssa vuodesta 1961 kuolemaansa saakka. Heillä oli yksi lapsi, Christopher.

Kwouk nimettiin brittiläisen imperiumin ritarikuntaan vuonna 2011 (OBE). Hän kuoli syöpään 85-vuotiaana Marie Curien saattokodissa Hampsteadissa 24. toukokuuta 2016.

Valikoitu filmografia
---------------------

| Vuosi | Elokuva | Rooli |
| --- | --- | --- |
| 1974 | *Vaaleanpunaisen pantterin paluu* | Cato |
| 1978 | *Vaaleanpunaisen pantterin kosto* |
| 1993 | *Vaaleanpunaisen pantterin poika* |
| 2001 | *Kiss of the Dragon* | Tai |

Huomiolista
-----------

1. ↑  Kwouk syntyi Warringtonissa, mutta hänen syntymänsä rekisteröitiin Manchesterissa. Kwoukin syntymän aikaan Warrington oli osa Lancashiren kreivikuntaa.
2. 
3.

Lähteet
-------

1. 1 2  Burt Kwouk, Pink Panther Star, Dies Aged 85 *BBC News*.  24.5.2016. Lontoo:  British Broadcasting Corporation. Viitattu 24.5.2016. (englanniksi)
2. ↑  Barraclough, Leo: Burt Kwouk, Who Played Cato in ’Pink Panther’ Movies, Dies at 85 *Variety*.  24.5.2016. Variety Media, LLC. Viitattu 24.5.2016. (englanniksi)
3. ↑  Burt Kwouk, Actor – Obituary *The Daily Telegraph*.  24.5.2016. Lontoo:  Telegraph Media Group. Viitattu 16.3.2019. (englanniksi)
4. 1 2 3 4  Bergan, Ronald: Burt Kwouk Obituary *The Guardian*.  24.5.2016. Lontoo:  Guardian Media Group. Viitattu 16.3.2019. (englanniksi)
5. ↑  Burke, Dave: Close Friend Pays Tribute to Pink Panther Actor Burt Kwouk *Ham & High*.  24.5.2016.  Arkistoitu 13.6.2018. Viitattu 16.3.2019. (englanniksi)
6. ↑  Burt Kwouk *Elonet*. Kansallinen audiovisuaalinen instituutti. Viitattu 17.1.2018.
7. Famous Firsts, Figures and Important Dates Warrington Borough Council.  Arkistoitu 6.7.2018. Viitattu 17.3.2019. (englanniksi)
8. Warrington-born Pink Panther actor Burt Kwouk dies aged 85 *Liverpool Echo*.  24.5.2016. Reach Magazines Publishing Plc. Viitattu 8.6.2021. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Yhdysvallat
* Tšekki

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Elonet

 |

 |